འདིའི་རྗེས་གནང་དང་ཡིག་ལུང་རྣམས་གསན། ད་ལྟའི་བར་དུ་པཎ་ཆེན་གྱི་ཡིག་ཆ་སོར་བཞག་གིས་གནང་བ་ལགས་སོ། །དེ་ལྟར་རྣམ་སྲས་དཀར་པོ་ཚེ་འཕེལ་གྱི་སྒྲུབ་ཐབས་རྗེས་གནང་དང་བཅས་པ་འདི་ནི་ཡོངས་རྫོགས་བསྟན་པའི་བདག་པོ་ཐམས་ཅད་མཁྱེན་པ་འཇམ་དབྱངས་མཁྱེན་བརྩེ་དབང་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་སྡེས་འདི་ལྟར་གྱིས་ཞེས་བཀའི་ཅོད་ཅན་བདེ་ཆེན་གྱི་འཁོར་ལོར་སྩལ་བར་བརྟེན། དམ་པ་གང་གི་གསུང་གསང་བདུད་རྩིས་འཚོ་བའི་ཤཱཀྱའི་དགེ་སྦྱོར་གཟིམ་འོག་སྤྲུལ་མིང་བྱམས་པ་ངག་དབང་བསྟན་འཛིན་སྙན་གྲགས་སམ། བརྡ་སྤྲོད་པའི་བཏགས་མིང་འཇམ་དབྱངས་དགའ་བའི་བཤེས་གཉེན་མཚོ་བྱུང་དགྱེས་པའི་བློ་གྲོས་སུ་འབོད་པས་སྦྱར་བའོ།། ༈ །རྣམ་སྲས་དཀར་པོ་ཚེ་འཛིན་གྱི་བསྟོད་པ་ཚེ་དཔལ་བསོད་ནམས་འཕེལ་བའི་རོལ་མོ་བཞུགས་སོ། །བཻ། རིན་ཆེན་བདུན་ལས་གྲུབ་པའི་ཁང་པ་བརྩེགས། །ཁོ་ར་ཁོར་ཡུག་གྲོང་དང་སྐྱེད་མོས་ཚལ། །སུམ་རྩེན་གནས་བཞིན་ཉམས་དགའི་མཁར་བརྒྱད་དབུས། །ཕོ་བྲང་མཆོག་ཏུ་བཞུགས་ལ་ཕྱག་འཚལ་ལོ། ༡ །པུཎྜ་རཱི་ཀའི་སྡོང་བུ་རྒྱས་པའི་རྩེར། །བསིལ་སྦྱིན་མ་ཟླུམ་བཞད་པའི་གདན་སྟེང་དུ། །རི་དྭགས་རྒྱལ་པོ་གདོང་ལྔ་འབར་བའི་ལུས། །ཆིབས་རོལ་ངལ་གསོར་སྐྱོང་ལ་ཕྱག་འཚལ་ལོ། ༢ །ཟླ་ཞུན་འཁྱིལ་བའི་མཚོ་ལྟར་དར་བབས་སྐུ། །འོད་ཟེར་རྦ་རླབས་ཕྱོགས་བཅུར་འཁྲུགས་པ་ཅན། །ཉ་རྒྱས་བཞིན་གསལ་ཆུ་སྒྲོས་དམར་བའི་འཛུམ། །རྔམ་ཞིང་ལང་ཚོ་རྒྱས་ལ༴ ༣ །སྤྱན་འབྲས་ཡིད་འོང་མདངས་བཀྲ་ཧུར་ཞིང་མཛེས། །སྨིན་མ་འཁྱོག་པོས་སྲིད་གསུམ་དབང་དུ་སྡུད། །སྙན་ཤལ་རིང་ལ་མགུལ་གྱི་བུམ་པ་མཚར། །སྟོབས་ལྡན་བསིལ་རི་འདྲ་ལ༴ ༤ །ཅོད་པན་རིན་ཆེན་ནོར་བུའི་ཕྲ་ཚོམ་ཅན། །ཐོར་ཚུགས་རྩེ་མོར་འོད་རྒྱས་ཏོག་གིས་མཚན། །སྙན་ཆ་མུ་ཏིག་སེ་མོ་ཤོ་ཤལ་སོགས། །ལྷབ་ལྷུབ་རྒྱན་གྱིས་སྤྲས་ལ༴ ༥ །མཆོད་སྦྱིན་བརྒྱ་པའི་ན་བཟའ་ལྷ་ཡི་གོས། །གསེར་གྱི་པ་ཏྲ་རིས་མཚན་ཡ་ལད་སོགས། །ཡིད་འཕྲོག་སྐེད་འཆིང་དྲིལ་བུ་གཡར་ཁའི་ཕྲེང་། །སྤུད་པའི་ན་བཟས་ཀླུབས་ལ༴ ༦ །ཕྱག་གཡས་དབང་གི་ནོར་བུའི་ལྕགས་ཀྱུ་ཡིས། །ལྷ་ཀླུ་མི་ཡི་ཁམས་སུ་ཞེན་པའི་བཅུད། །ཚེ་གཡང་བསོད་ནམས་དཔལ་གྱི་རྫོགས་ལྡན་སྤྲིན། །ཉེ་བར་སྡུད་བཞིན་གཡོ་བ་ལ༴ ༧ །གཡོན་པ་ཟླ་ཤེལ་གཙང་མའི་ཀ་ལ་ཤ །ཚེ་ཡི་ཟིལ་མངར་བདུད་རྩི་ཁོལ་བའི་མཚོ། །ལང་ལོང་ཕྱུར་དབུས་རྡོ་རྗེས་མཚན་པ་ཡིས། །འགྲོ་བའི་འཆི་བདག་འཇོམས་ལ༴ ༨ །ཚོགས་གཉིས་ཟླ་བའི་མ་མ་ལས་འཁྲུངས་པའི། །གསང་གསུམ་ཉིན་བྱེད་ཡིད་ཀྱི་མཁའ་དབྱིངས་སུ། །ཤར་བའི་མོད་ལ་རྒུད་མུན་སངས་པ་ཡི། །ཚེ་དཔལ་སྣང་བ་བསྐྱེད་ལ༴ ༩ །མགོན་པོའི་ལས་སྒྲུབ་རྨུགས་འཛིན་གང་བ་བཟང་། །ནོར་བཟང་ཀུ་བེ་ར་ཅན་ཡང་དག་ཤེས། །ལྔས་རྩེན་འབྲོག་གནས་པི་ཙི་ཀུཎྜ་ལཱི། །ཚེ་འཕེལ་རྟ་བདག་བརྒྱད་ལ༴ ༡༠ །གདེངས་ཅན་གྲོང་གནས་ལྟོ་འགྲོ་ནོར་འཛིན་ལྷ། །བྲག་ལྗོངས་གནོད་སྦྱིན་དྲང་སྲོང་སྡེ་བརྒྱད་སོགས། །ཁམས་གསུམ་གནས་པ་དཀར་པོའི་ཕྱོགས་སྐྱོང་བ། །ཀུན་གྱི་སྡེ་དཔོན་ཆེ་ལ་ཕྱག་འཚལ་ལོ། ༡༡ །ཚེ་འཛིན་ལྷ་ཁྱོད་དགེས་པའི་སྤྲིན་ཆེན་ལས། །ཚེ་དཔལ་བསོད་ནམས་ཡེ་ཤེས་འདོད་རྒུའི་ཆར། །ཅི་འདོད་བབ་ནས་བདག་ཅག་རེ་བའི་སར། །ཅི་བསམ་འགྲུབ་པའི་ལོ་ཏོག་འཕེལ་རྒྱས་མཛོད། ༡༢ །ཅེས་རྒྱལ་ཆེན་རྣམ་སྲས་དཀར་པོ་ཚེ་འཛིན་གྱི་བསྟོད་པ་ཚེ་དཔལ་བསོད་ནམས་འཕེལ་བའི་རོལ་མོ་ཞེས་བྱ་བ་བཙུན་པ་བློ་གསལ་བསྟན་སྐྱོང་གིས་འགལ་བྱེད་ཀྱི་ལོ་སྣྲོན་ཟླའི་ཚེས་གཉིས་ལ་ཞྭ་ལུ་རི་ཕུག་ཏུ་བྲིས་པའོ།། ༈ །རྒྱལ་ཆེན་རྣམ་སྲས་དཀར་པོ་ཚེ་འཛིན་གྱི་བླ་མ་བརྒྱུད་པའི་བྱིན་འབེབས་འཆི་མེད་ཆར་འབེབས་ཞེས་བྱ་བ་བཞུགས་སོ། །ན་མོ་གུ་རུ་ཝེ། ཚེ་སྒྲུབ་བླ་བརྒྱུད་སྤྱན་འདྲེན་བྱིན་འབེབས་ནི། མདའ་བྱ་རྒོད་མ་ལ་གསེར་གཡུས་བརྒྱན་ཅིང་དར་ཚོན་སྣ་ལྔ་བཏགས་པ་ལག་ཏུ་ཁྱེར་ནས་གཡབས་ལ་དབྱངས་དང་བཅས་པའམ། མེད་ཀྱང་རུང་སྟེ་འདི་སྐད་ཅེས་བརྗོད་པར་བྱའོ། །འོག་མིན་ལྕང་ལོ་ཅན་གྱི་ཕོ་བྲང་ནས། །གསང་བའི་བདག་པོ་ཕྱག་ན་རྡོ་རྗེ་ཡང་། །བདག་ལ་བརྩེར་དགོངས་མདུན་གྱི་ནམ་མཁར་བྱོན། །ཚེ་འཛིན་ལྕགས་ཀྱུས་ཚེ་གཡང་ཁུགས་མཛོད་ལ། །བདུད་རྩིའི་བུམ་པས་ཚེ་ཡི་བདག་མཆོག་སྩོལ། །གཞན་དོན་དུ་དབང་བསྐུར་བ་སོགས་ཀྱི་ཚེ། །སྐལ་ལྡན་བུ་ལ་ཚེ་སྐྱོབས་སྲོག་སྐྱོབས་ཤིག །ཆོས་དབྱིངས་བདེ་ལྡན་ཞིང་གི་ཕོ་བྲང་ནས། །སྤྱོད་མཛད་ཆོས་ཀྱི་རྡོ་རྗེ་ཀུན་བཟང་ཡང་། །བདག་ལ༴ །ཚེ་འཛིན༴ །བདུད་རྩིའི༴ །གུར་གུམ་མདངས་བཟང་བཀྲ་བའི་གྲོང་ཁྱེར་ནས། །བྲམ་ཟེ་འགྲོ་བཟང་བྷྲིཾ་ཀར་དགོན་པ་བ། །བདག་ལ༴ །ཚེ་འཛིན༴ །བདུད་རྩིའི༴ །བྱང་ཕྱོགས་ཆུ་མིག་རིང་མོའི་ལྷ་ཁང་ནས། །ཟངས་དཀར་ལོ་ཙཱ་འཕགས་པ་ཤེས་རབ་ཀྱང་། །བདག་ལ༴ །ཚེ་འཛིན༴ །བདུད་རྩིའི༴ །གཡེར་པོ་དགེ་ཚལ་འཇད་ཕུ་ལ་སོགས་ནས། །ཇོ་སྟོན་བཅུར་བསོད་པདྨ་བཀྲ་ཤིས་ཀྱང་། །བདག་ལ༴ །ཚེ་འཛིན༴ །བདུད་རྩིའི༴ །ཐང་བུ་མང་གི་གནས་མཆོག་དམ་པ་ནས། །ལྷ་རྗེ་སྟག་པ་ཇོ་བཟང་ཆེན་པོ་ཡང་། །བདག་ལ༴ །ཚེ་འཛིན༴ །བདུད་རྩིའི༴ །བྱམས་ཆེན་ལྷ་གནས་ཁྲོ་ཕུའི་དགོན་པ་ནས། །ཁྲོ་ལོ་ཡབ་སྲས་རིན་ཆེན་སེང་གེ་ཡང་། །བདག་ལ༴ །ཚེ་འཛིན༴ །བདུད་རྩིའི༴ །དགའ་ལྡན་མཁའ་སྤྱོད་དག་པའི་ཞིང་ཁམས་ནས། །ཀུན་མཁྱེན་བུ་སྟོན་ཆོས་ཀྱི་རྒྱལ་པོ་ཡང་། །བདག་ལ༴ །ཚེ་འཛིན༴ །བདུད་རྩིའི༴ །ཆོས་ཚུལ་སྐད་གཉིས་བསྒྱུར་བའི་གདན་ས་ནས། །ཤཱཀ་བཟང་འཇམ་དཔལ་ངག་དབང་གྲགས་པ་ཡང་། །བདག་ལ༴ །ཚེ་འཛིན༴ །བདུད་རྩིའི༴ །ཡུལ་དབུས་སྐྱོར་མོ་ལུང་གི་ཆོས་གྲྭ་ནས། །ཆོས་ཀྱི་རྒྱལ་མཚན་ཤཱཀྱ་མཆོག་ལྡན་ཡང་། །བདག་ལ༴ །ཚེ་འཛིན༴ །བདུད་རྩིའི༴ །ལེགས་བཤད་ཁུ་བྱུག་སྒྲོགས་པའི་དགའ་ཚལ་ནས། །ཀུན་དགའ་ཆེ་འཕེལ་ཤཱཀྱ་རྒྱལ་མཚན་ཡང་། །བདག་ལ༴ །ཚེ་འཛིན༴ །བདུད་རྩིའི༴ །དཔལ་ལྡན་ཞྭ་ལུའི་གསེར་ཁང་ཕྲ་མོ་ནས། །ཚར་ཆེན་མཁྱེན་བརྩེ་དབང་ཕྱུག་རབ་བརྟན་ཡང་། །བདག་ལ༴ །ཚེ་འཛིན༴ །བདུད་རྩིའི༴ །རི་ཕུག་གཟིམ་ཁང་རྣམ་གྲོལ་ཡང་རྩེ་ནས། །གནས་གསར་མགོན་པོ་བསོད་ནམས་མཆོག་ལྡན་ཡང་། །བདག་ལ་བརྩེར་དགོངས་མདུན་གྱི་ནམ་མཁར་བྱོན། །ཚེ་འཛིན་ལྕགས་ཀྱུས་ཚེ་གཡང་ཁུག་མཛོད་ལ། །བདུད་རྩིའི་བུམ་པས་ཚེ་ཡི་དབང་མཆོག་སྩོལ། །ཡར་ལུང་བཀྲ་ཤིས་ཆོས་སྡེའི་བླ་བྲང་ནས། །འཁོར་ལོའི་མགོན་པོ་བློ་གསལ་མཆོག་ལྡན་ཡང་། །བདག་ལ༴ །ཚེ་འཛིན༴ །བདུད་རྩིའི༴ །བསིལ་ལྡན་སྨན་ལྗོངས་ཡངས་པའི་ལྟེ་བ་ནས། །མང་ཐོས་རྒྱ་མཚོ་འཇམ་དབྱངས་བདེ་རྡོར་ཡང་། །བདག་ལ༴ །ཚེ་འཛིན༴ །བདུད་རྩིའི༴ །གྲུ་འཛིན་དམར་པོའི་རི་ཡི་ཕོ་བྲང་ནས། །སྤྱན་རས་གཟིགས་དབང་སྐལ་བཟང་རྒྱ་མཚོ་ཡང་། །བདག་ལ༴ །ཚེ་འཛིན༴ །བདུད་རྩིའི༴ །གཙང་སྟོད་ཞྭ་ལུའི་དབེན་གནས་དམ་པ་ནས། །རིན་ཆེན་དོན་གྲུབ་ལྕེ་བཙུན་ཡབ་སྲས་ཀྱང་། །བདག་ལ༴ །ཚེ་འཛིན༴ །བདུད་རྩིའི༴ །མོས་གུས་གཞོམ་མེད་ཆོས་ཀྱི་ཕོ་བྲང་ནས། །རྩ་བའི་བླ་མ་ཡེ་ཤེས་དཔལ་འབྱོར་ཡང་། །བདག་ལ༴ །ཚེ་འཛིན༴ །བདུད་རྩིའི༴ །དབུས་ཀྱི་རི་རྒྱལ་ལྷུན་པོའི་བྱང་ཕྱོགས་ནས། །རྒྱལ་ཆེན་རྣམ་སྲས་ཚེ་འཕེལ་ལྷ་ཚོགས་ཀྱང་། །བདག་ལ་བརྩེར་དགོངས་མདུན་གྱི་ནམ་མཁར་བྱོན། །ཚེ་འཛིན་ལྕགས་ཀྱུས་ཚེ་གཡང་ཁུག་མཛོད་ལ། །བདུད་རྩིའི་བུམ་པས་ཚེ་ཡི་དབང་མཆོག་སྩོལ། །སྐལ་ལྡན་བུ་ལ་ཚེ་སྐྱོབས་སྲོག་སྐྱོབས་ཤིག །ཨོཾ་བྷྲཱུྃ་ཎི་ཨཱ་ཡུཿརེ་ཧཱུྃ་ཛཿ ཞེས་སྙིང་པོ་དང་། ཨོཾ་བྷྲཱུྃ་ཎི་ཨཱ་ཡུཿརེ་ཧཱུྃ། ཨཱ་བེ་ཤ་ཡ་ཧཱུྃ། ཨོཾ་བཻ་ཤྲཱ་མ་ཎ་ཡེ་བི་རུ་རཱ་ག་ཨཱ་ཡུཿཚེ་ཡུཿ ཛྙཱ་ན་བིནྡུ་ཨ་པ་རི་མི་ཏ་ཚེ་བྷྲཱུྃ། ཞེས་ཚེ་སྒྲུབ་དབང་བསྐུར་བའི་སྔགས་དང་། ཨོཾ་བྷྲཱུྃ། ཨཱཿབྷྲཱུྃ། ཡུཿབྷྲཱུྃ། ཎི་བྷྲཱུྃ། ཞེས་ཚེ་ཆང་བླུད་པའི་སྔགས་སུ་བཤད་དོ། །རྣམ་སྲས་དཀར་པོ་ཚེ་འཕེལ་གྱི་བླ་མ་བརྒྱུད་པའི་བྱིན་འབེབས་བྱ་ཚུལ་བཙུན་པ་བློ་གསལ་རི་ཁྲོད་པས་ཡི་གེར་བཀོད་པའོ།། ༈ །རྒྱལ་ཆེན་རྣམ་ཐོས་སྲས་དཀར་པོ་ཚེ་འཛིན་གྱི་རྒྱུན་ཁྱེར་འཆི་མེད་སྙིང་པོ་ཞེས་བྱ་བ་བཞུགས་སོ། །ཨོཾ་སྭ་སྟི་སིདྡྷི་རསྟུ། རྣམ་ཐོས་སྲས་ཀྱི་ཚེ་སྒྲུབ་ནི། སྐྱབས་སེམས་སྔོན་འགྲོས་སྟོང་པའི་ངང་། །རང་ཉིད་ཕྱག་ན་རྡོ་རྗེ་ཡི། །ང་རྒྱལ་བརྟན་པོས་འདི་ལྟར་བསྒོམ། །རང་མདུན་ནམ་མཁར་པད་དཀར་ཟླ་ཉིའི་སྟེང་། །སིཾ་ལས་སེང་གེ་དེ་སྟེང་བཻ་ཡིག་དཀར། །འོད་འཕྲོས་འཕགས་ཚོགས་མཆོད་དང་འགྲོ་ཀུན་གྱི། །ཚེ་ཉམས་གསོས་ནས་ཚུར་འདུས་ཡོངས་གྱུར་ལས། །རྒྱལ་ཆེན་རྣམ་སྲས་ཚེ་འཛིན་སྐུ་མདོག་དཀར། །ཞལ་གཅིག་ཕྱག་གཉིས་གཡས་པ་ཚེའི་ལྕགས་ཀྱུ། །གཡོན་པ་ཤེལ་དཀར་བུམ་བཟང་ཚེ་བཅུད་ཀུན། །གསེར་གྱི་རྡོ་རྗེས་མཚན་པ་ཐུགས་ཀར་འཛིན། །ཞལ་བཟང་ཟླ་རྒྱས་ལྟར་མཛེས་ཁྲོ་ཆགས་འཛུམ། །རིན་ཆེན་རྒྱན་སྤྲས་རྡོ་རྗེའི་སྐྱིལ་ཀྲུང་བཞུགས། །འདབ་བརྒྱད་སྟེང་དུ་ཀྵ་ཡིག་དཀར་པོ་ལས། །ཛམྦྷ་ལ་སོགས་གནོད་སྦྱིན་རྟ་བདག་བརྒྱད། །སྐུ་མདོག་ཕྱག་མཚན་གཙོ་བོ་དང་མཚུངས་པ། །ཀུན་ཀྱང་རྟ་དཀར་ཆིབས་ཀྱི་གདན་སྟེང་བཞུགས། །གནས་གསུམ་ཡི་གེ་གསུམ་མཚན་ཧཱུྃ་ཡིག་གིས། །འོད་དམར་སྤྲོས་པ་ཛཿཧཱུྃ་བཾ་ཧོཿཐིམ། །རྒྱལ་པོའི་ཐུགས་ཀར་པད་དཀར་ཟླ་བའི་སྟེང་། །རྡོ་རྗེའི་ལྟེ་བར་བཻ་ཡིག་དཀར་པོ་དང་། །འཁོར་གྱི་ཐུགས་ཀར་ཟླ་སྟེང་ཀྵ་ཡིག་དཀར། །སྔགས་ཀྱིས་བསྐོར་བས་འོད་ཟེར་ཕྱོགས་བཅུར་འཕྲོས། །ཚེ་མདངས་ཡར་བ་འབྱུང་བཞི་འཁོར་འདས་བཅུད། །བསྡུས་ཏེ་གཙོ་འཁོར་ཕྱག་གི་བུམ་པར་བསྟིམས། །དེ་ལས་ལུད་ནས་རང་གི་ཚངས་བུག་ཞུགས། །འཆི་མེད་ཚེ་ཡི་དངོས་གྲུབ་ཐོབ་པར་གྱུར། །ཨོཾ་བྷྲཱུྃ་ཎི་ཨཱཿཡུཿརེ་ཧཱུྃ་ཛཿ ཞེས་བཟླ། གཏོར་མ། ཨོཾ་ཨཱཿཧཱུྃ་གིས་བྱིན་རླབས་བྱ། འབྲུ་གསུམ་འོད་ཀྱིས་མ་དག་སྐྱོན་སྦྱངས་ནས། །འདོད་ཡོན་ལྔ་ལྡན་བདུད་རྩིའི་རྒྱ་མཚོར་གྱུར། །འོད་ཟེར་སྦུ་གུས་གཏོར་མའི་བཅུད་དྲངས་ཏེ། །གསོལ་བས་འཁོར་བཅས་དགྱེས་ཤིང་ཚིམ་པར་གྱུར། །ཨོཾ་བྷྲཱུྃ་ཎི་ཨཱ་ཡུཿརེ་ཧཱུྃ་ཛཿ ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་ལྔའམ་བདུན་གྱིས་དབུལ། ཨརྒྷཾ་སོགས་ཀྱིས་མཆོད། ཡིད་འཕྲོག་ཀཻ་ལ་ཤ་ཡི་རི་བོ་ལ། །ཉི་གཞོན་བྱེ་བས་འཁྱུད་པའི་གཟི་བརྗིད་ཅན། །དྲན་པ་ཙམ་གྱིས་འཆི་བདག་ཀུན་འཇོམས་པ། །རྒྱལ་ཆེན་འཁོར་དང་བཅས་ལ་བསྟོད་པར་བགྱི། །དུས་མིན་འཆི་བའི་དགྲ་ལས་རྣམ་རྒྱལ་ནས། །ལུས་སྟོབས་ཁ་དོག་གཟི་མདངས་རབ་རྒྱས་ཤིང་། །དམ་ཆོས་སྦྱོང་བའི་ལུས་ནི་རིང་དུ་འཚོ། །ཚེ་ལ་གནོད་མེད་རབ་ཏུ་རྒྱས་པར་མཛོད། །དེ་ལྟར་གསོལ་བཏབ་རྒྱལ་ཆེན་འཁོར་བཅས་ཀྱི། །དངོས་གྲུབ་བསྡུས་ནས་རང་གི་སྙིང་གའི་དབུས། །དཀར་དམར་ཐིག་ལེའི་ནང་གི་ཚེ་སྲོག་རྟེན། །ནྲྀ་ཡིག་ལ་ཐིམ་གཉུག་མའི་ངང་དུ་བསྲེ། །ནྲྀ་ཡིག་མར་མེའི་རྩེ་ལྟར་འབར་བ་དེ། །ཨོཾ་དཀར་ཨཱཿདམར་ཧཱུྃ་སྔོན་ལ་ཐིམ་པས། །རང་རིག་གཞོམ་མེད་ཧཱུྃ་དང་བདེ་གཤེགས་ཐུགས། །དབྱེར་མེད་མི་ཆོད་མི་ཤིགས་བརྟན་པར་གྱུར། །བརྗོད་བྲལ་བདེ་བ་ཆེན་པོའི་ཉམས་ཀྱི་རྩལ། །མི་འགགས་ཅི་ཡང་འཆར་བའི་རྟེན་འབྲེལ་གཤིས། །དཔལ་ལྡན་བླ་མ་མཆོག་དང་མི་གཉིས་པའི། །ནོར་སྐྱོང་ཚེ་འཛིན་དབང་པོ་འགྲུབ་པར་ཤོག །མདུན་གྱི་མགོན་པོའི་ཡེ་ཤེས་པ། །འོད་ཟེར་ལྕགས་ཀྱུའི་སྦྲེལ་བ་བཀྲོལ། །རང་གནས་གཤེགས་ཤིང་དམ་ཚིག་པ། །བདག་གི་སྙིང་གར་ཨེ་མ་ཧོ། །བྲམ་ཟེ་འགྲོ་བཟང་སྙིང་པོའི་ཚེ་སྒྲུབ་འདི། །རྒྱལ་ཆེན་རྣམ་སྲས་སྒྲུབ་ལ་མེད་ཐབས་མེད། །གཞན་དུ་འདི་ཡིས་བསོད་ནམས་སྐྱེད་གྱུར་ཀྱང་། །གནོད་སྦྱིན་གདུག་པས་ཚེ་འཕྲོག་འབྱུང་བར་འགྱུར། །དེ་ཕྱིར་ཚེ་འཛིན་དཀར་པོའི་རྒྱུན་འཁྱེར་འདི། །བྱ་བྲལ་དགེ་སློང་བློ་གསལ་བསྟན་སྐྱོང་གིས། །དཔལ་ལྡན་ཞྭ་ལུའི་དབེན་གནས་རི་ཕུག་ཏུ། །བྲིས་པའི་དགེ་བས་ཕན་བདེ་ཀུན་འགྲུབ་ཤོག། །།སརྦ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།